Kaapstad-tiener by skool doodgesteekArgieffoto ŉ 15-jarige seun van Matroosfontein in Kaapstad is Woensdagoggend by ŉ skool in die stad met ŉ skerp voorwerp doodgesteek. Kapt. Frederick van Wyk, provinsiale polisiewoordvoerder, het gesê die seun is omstreeks 11:00 by ŉ skool in Bishop Lavis aangeval en in sy nek gesteek. “ŉ Ooggetuie beweer die slagoffer is deur ŉ 17-jarige leerling aangeval. Die seun is op die toneel dood,” het Van Wyk gesê. Die rede vir die aanval is nog nie bekend nie. Die polisie ondersoek ŉ saak van moord. Niemand is nog in verband met die voorval in hegtenis geneem nie.